धान की रोपाई से पूर्व तैयारी के विषय में किसानों को यह ध्यान रखना चाहिए की जिन खेतों में धान के फसल की रोपाई करानी है उन खेतों की गहरी जुताई हो जानी चाहिए। गहरी जुताई करने से फसल में लगने वाले रोग की संभावना कम हो जाती है। साथ ही साथ किसानों को पहले ही अपने खेतों की मेड़ बंदी कर लेनी चाहिए। खेतों की मेड़ ऊंची रहनी चाहिए ताकि बरसात होने पर खेत में पानी रुक सके और 10 से 15 दिन तक नमी आराम से खेत में बनी रह सके। किसानों को अंधाधुंध रासायनिक उर्वरकों के प्रयोग से बचना चाहिए जिस खेत में धान की रोपाई करानी है उसका भूमि परीक्षण करा लेना चाहिए और जरूरत के अनुसार ही खादों का छिड़काव कराया जाना चाहिए। इतना ही नहीं किसानों को खरपतवार नाशक दवाओं का भी समुचित प्रयोग करना चाहिए। खरपतवार पैदावार को बुरी तरह से प्रभावित करते हैं । साथ ही साथ किसानों को रोपाई करने से पूर्व खेत की समतलीकरण पर ध्यान रखना चाहिए ।खेत समतल होने से किसानों की लागत कम हो जाती है और खेत के हर भाग से अच्छी पैदावार आराम से मिल सकती है। नसीरुद्दीन पुर निवासी रमाकांत सिंह ने बताया कि धान की नर्सरी में ज्यादा से ज्यादा जैविक खादों का प्रयोग करना चाहिए केमिकल फ़र्टिलाइज़र के प्रयोग करने से बीज के अंकुरण पर बुरा प्रभाव पड़ सकता है। बहराइच निवासी रवद्रिं नाथ सिंह ने बताया कि जैविक खाद का मिक्चर बनाकर छिड़काव करने के उपरांत ही बीज का छिड़काव करें।